Forslag til RÅDETS DIREKTIV om ændring af direktiv 91/68/EØF med hensyn til styrkelse af kontrollen med transport af får og geder

(forelagt af Kommissionen)

BEGRUNDELSE

De dyresundhedsmæssige betingelser for handel med får og geder er fastsat ved Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet.

Siden 1991 er de dyresundhedsmæssige betingelser for samhandelen inden for Fællesskabet med andre husdyr som for eksempel kvæg og svin blevet ændret for at tage højde for udviklingen i husdyrsektoren i Fællesskabet og vilkårene for handel med husdyr i det fælles marked. Især er Rådets direktiv 64/432/EØF om veterinærpolitimæssige problemer ved handel inden for Fællesskabet med kvæg og svin blevet ændret og ajourført ved direktiv 97/12/EF.

Får og geder samt kvæg og svin er udsat for den samme række sygdomme og holdes ofte under samme forhold. Det er derfor hensigtsmæssigt at anvende samme dyresundhedsmæssige normer for får og geder som for kvæg og svin.

Under mund- og klovsygeepidemien i visse områder af Fællesskabet i 2001 bidrog især får til spredningen af sygdommen som følge af manglen på klare kliniske indikatorer kombineret med hyppige flytninger. Kommissionen vedtog derfor specifikke beskyttelsesforanstaltninger for at styrke kontrollen med transport af og handel med får og geder. Disse foranstaltninger er i dag fastlagt i beslutning 2001/327/EF.

En international konference om forebyggelse af og kontrol med mund- og klovsyge blev afholdt i fællesskab af det belgiske rådsformandskab og Kommissionen i december 2001 efter krisens afslutning med henblik på at drage de første konklusioner af udbruddet i 2001. Konferencen opfordrede Kommissionen til at fremlægge passende lovgivningsmæssige forslag for at forhindre sådanne udbrud i fremtiden og for i påkommende tilfælde at mindske de skadelige virkninger heraf. Der blev blandt andet udtrykt ønske om, at transporten af modtagelige dyr blev kontrolleret mere effektivt, for så vidt angår de anvendte sundhedsgarantier.

Formålet med dette forslag er at styrke kontrollen med handelen inden for Fællesskabet med får og geder for at bringe kravene hertil på linje med de krav, som er fastsat for dyrearter, som er modtagelige for de samme sygdomme, og som opdrættes i et tilsvarende avlssystem.

Dette forslag er del af en pakke af lovgivningsmæssige tiltag fra Kommissionen med henblik på at forhindre spredningen af alvorlige smitsomme sygdomme, som måtte opstå i Fællesskabet.

Dette forslag er finansielt neutralt for Det Europæiske Fællesskabs budget.

2002/0218 (CNS)

Forslag til RÅDETS DIREKTIV om ændring af direktiv 91/68/EØF med hensyn til styrkelse af kontrollen med transport af får og geder

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C [...] af [...], s. [...]

under henvisning til udtalelse fra Europa-Parlamentet [2],

[2] EFT C [...] af [...], s. [...]

under henvisning til udtalelse fra Det Økonomiske og Sociale Udvalg [3], og

[3] EFT C [...] af [...], s. [...]

ud fra følgende betragtninger:

(1) Rådets direktiv 91/68/EØF [4] fastsætter dyresundhedsmæssige betingelser for handel inden for Fællesskabet med får og geder.

[4] EFT L 46 af 19.2.1991, s. 19. Direktivet er senest ændret ved Kommissionens beslutning 2002/261/EF (EFT L 91 af 6.4.2001, s. 31).

(2) Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin [5] er senere blevet ændret og ajourført ved direktiv 97/12/EF [6] for at tage højde for udviklingen i husdyrsektoren i Fællesskabet.

[5] EFT 121 af 29.7.1964, s. 1977/64. Direktivet er senest ændret ved Kommissionens forordning (EF) nr. 535/2002 (EFT L 80 af 23.3.2002, s. 28).

[6] EFT L 109 af 25.4.1997, s. 1.

(3) Får og geder opdrættes ikke blot under samme avlssystemer som kvæg og svin, men de er også modtagelige for den samme række sygdomme.

(4) Får var for en stor del medvirkende til spredningen af mund- og klovsyge i visse dele af Fællesskabet under epidemien i 2001. De dyresundhedsmæssige krav i forbindelse med handel i Fællesskabet med får og geder blev derfor styrket ved Kommissionens beslutning 2001/327/EF af 24. april 2001 om flytningsrestriktioner for dyrearter, der er modtagelige for mund- og klovsyge, og om ophævelse af beslutning 2001/263/EF [7].

[7] EFT L 115 af 25.4.2001, s. 12. Beslutningen er senest ændret ved Kommissionens beslutning 2002/242/EF (EFT L 82 af 26.3.2002, s. 18).

(5) Da mund- og klovsygekrisen i 2001 var overstået, afholdt det belgiske rådsformandskab og Kommissionen i fællesskab en international konference om forebyggelse og kontrol af mund- og klovsyge i december 2001 med henblik på at drage de første konklusioner af udbruddet i 2001. Konferencen opfordrede Kommissionen til at fremlægge passende forslag til EU-lovgivning for at forhindre sådanne udbrud i fremtiden og for i påkommende tilfælde at mindske de økonomiske skadevirkninger heraf. Der blev blandt andet udtrykt ønske om, at transport af modtagelige dyr blev kontrolleret mere effektivt, for så vidt angår de anvendte sundhedsgarantier.

(6) Formålet med dette direktiv er således at stramme kontrollen med transport af får og geder for at styrke de sundhedsmæssige garantier, som medlemsstaterne skal anvende ved handel i Fællesskabet med disse dyr i overensstemmelse med direktiv 64/432/EØF.

(7) Det er nødvendigt at tilvejebringe et retsgrundlag for de nødvendige ændringer i sundhedscertifikaterne i overensstemmelse med proceduren i Den Stående Komité for Fødevarekæden og Dyresundhed, og det er nødvendigt at ændre direktiv 91/68/EØF i overensstemmelse hermed.

(8) Foranstaltningerne i dette direktiv skal ses i sammenhæng med følgende:

Rådets direktiv 92/102/EØF af 27. november 1992 om identifikation og registrering af dyr [8];

[8] EFT L 355 af 5.12.1992, s. 32. Direktivet er senest ændret ved akten vedrørende Østrigs, Finlands og Sveriges tiltrædelse.

Rådets forordning (EF) nr. 1255/97 af 25. juni 1997 om fællesskabskriterier for mellemstationer og tilpasning af den ruteplan, der er omhandlet i bilaget til direktiv 91/628/EØF [9];

[9] EFT L 174 af 2.7.1997, s. 1.

Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed [10].

[10] EFT L 31 af 1.2.2002, s. 1.

(9) Bestemmelserne i direktiv 91/68/EØF vedrørende udvalgsproceduren bør ændres for at tage højde for, at Den Stående Veterinærkomité er blevet erstattet af Den Stående Komité for Fødevarekæden og Dyresundhed.

(10) Direktiv 91/68/EØF bør derfor ændres -

UDSTEDT FØLGENDE DIREKTIV :

Artikel 1

Direktiv 91/68/EØF ændres således:

1. Artikel 2, stk. 9, affattes således:

"9. godkendte samlesteder er steder som defineret i artikel 2, stk. 2, litra o), og som opfylder kravene i artikel 11 i direktiv 64/432/EØF"

2. Artikel 4 affattes således:

"Artikel 4

1. Medlemsstaterne skal sikre, at får og geder:

a) identificeres og registreres i overensstemmelse med direktiv 92/102/EØF

b) inspiceres af en embedsdyrlæge inden for 48 timer før indladningen af de pågældende dyr og ikke udviser kliniske tegn på sygdom

c) ikke er erhvervet på en bedrift eller have været i kontakt med dyr fra en bedrift, for hvilken der gælder et forbud af dyresundhedsmæssige grunde; efter slagtningen af det sidste dyr, som er angrebet eller kan tænkes at være angrebet af en af de sygdomme, der er nævnt i punkt (i), (ii), eller (iii), skal varigheden af forbuddet være mindst:

i) 42 døgn i tilfælde af brucellose

ii) 30 døgn i tilfælde af rabies

iii) 15 døgn i tilfælde af miltbrand

d) ikke er erhvervet fra en bedrift eller har været i kontakt med dyr fra en bedrift beliggende i et område, som af sundhedsmæssige årsager er omfattet af et forbud eller en restriktion, der vedrører de pågældende arter i henhold til EF's og/eller medlemsstaternes retsforskrifter.

2. Medlemsstaterne skal endvidere sikre, at samhandelen ikke indbefatter får og geder:

a) som det kan være nødvendigt at slagte som led i et nationalt program for udryddelse af sygdomme, der ikke er nævnt i bilag C til direktiv 90/425/EØF eller i bilag B, punkt I, i samme direktiv

b) som ikke kan afsættes på deres eget område af de sundheds- og dyresundhedsmæssige årsager, som er nævnt i Traktatens artikel 30.

3. Medlemsstaterne skal sikre, at får og geder:

a) er født og siden deres fødsel opdrættet på Fællesskabets område, eller

b) er blevet importeret fra et tredjeland i overensstemmelse med EF-lovgivningen."

3. Følgende artikler indsættes:

"Artikel 4a

1. Medlemsstaterne sikrer, at kravene i stk. 2 og 3 opfyldes for al handel i Fællesskabet med får og geder.

2. Dyrene må ikke være uden for deres oprindelsesbedrift i mere end 6 dage, før de ankommer til den attesterede bestemmelsesbedrift i en anden medlemsstat.

I tilfælde af transport til søs forlænges tidsfristen på 6 dage med søtransporttiden.

I tilfælde af transport via en mellemstation i overensstemmelse med bestemmelserne i forordning (EF) nr. 1255/97 forlænges tidsfristen på 6 dage med hviletiden på mellemstationen.

3. Dyrene må kun transporteres via et enkelt godkendt samlested, som skal være beliggende i oprindelsesmedlemsstaten.

Dyr bestemt til slagtning kan desuden midlertidigt anbringes på et enkelt godkendt samlested i en transitmedlemsstat, før de videresendes til bestemmelsesmedlemsstaten.

Artikel 4b

1. Medlemsstaterne sikrer, at kravene i stk. 2 og 3 opfyldes for handel i Fællesskabet med får eller geder til avl, opdræt og opfedning.

2. Dyrene skal være forblevet på en enkelt oprindelsesbedrift i en periode på mindst 30 dage før læsning eller siden fødslen i oprindelsesbedriften, når dyrene er mindre end 30 dage gamle.

3. Ingen fåre- eller gedearter må være blevet indsat på oprindelsesbedriften i de seneste 21 dage forud for forsendelsen, og ingen klovbærende dyr importeret fra tredjelande må være indsat på oprindelsesbedriften 30 dage før forsendelsen fra oprindelsesbedriften, medmindre det indsatte dyr har været fuldstændig isoleret fra andre dyr på bedriften."

4. Artikel 8a udgår.

5. Artikel 13 udgår.

6. Artikel 14 affattes således:

"Artikel 14

1. Bilagene ændres efter fremgangsmåden i artikel 15.

2. De nærmere foranstaltninger til gennemførelse af dette direktiv vedtages efter proceduren i artikel 15."

7. Artikel 15, stk. 1, affattes således:

"1. Kommissionen bistås af Den Stående Komité for Fødevarekæden og Dyresundhed, som er nedsat i henhold til artikel 58 i forordning (EF) nr. 178/2002."

8. Artikel 16 udgår.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 2002. De underretter Kommissionen derom.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tredjedagen efter dets offentliggørelse i De Europæiske Fællesskabers Tidende.

Dette direktiv er rettet til medlemsstaterne .

Udfærdiget i Bruxelles,

På Rådets vegne

Formand